
A CRM alkalmazása és fejlesztési lehetőségei a szálláshely-szolgáltatásban

Napjainkban a piaci igények gyors változásával egyre fontosabbá válik, hogy a vállalkozások meg tudják tartani vevőkörüket. Annak érdekében, hogy az ügyfelek ne térjenek át más szolgáltatókhoz, szükség van arra, hogy a vállalkozások minél személyesebb kapcsolatot építsenek ki vevőikkel. A Customer Relationship Management (CRM, ügyfélkapcsolat-menedzsment) azzal foglalkozik, hogy ezeket a kapcsolatokat kiépítse, fenntartsa, illetve az ügyfelek adatait összegyűjtse és tárolja.
A szálláshely-szolgáltatásban a jelenlegi piaci helyzetben kiemelkedően fontos a vendégek elégedettsége, a jó vendégkapcsolatok kiépítése és a vendégkör megtartása. A CRM tevékenység hozzájárulhat a lojalitás fokozásához és a kapcsolattartási technikák segítik a menedzsmentet abban, hogy tisztában legyenek a saját vendégkörük preferenciáival.
A dolgozatban bemutatásra kerül a kapcsolati marketing, és annak eszközrendszere, ami egy új marketing stratégia, és kifejezetten jól alkalmazható a szolgáltatói ágazatokban. A szekunder kutatásom keretében több, főleg külföldi szerző szakmai cikke kerül feldolgozásra, melyek alátámasztásként szolgálnak a stratégia alkalmazhatóságára. A CRM, mint vendégkapcsolati rendszer szálláshelyeken való bevezetésére bemutatásra kerül Hermans (2010) CRM 7-18 modellje, mely a dolgozat eméleti részének vázát képezi.
Primer kutatásomban külföldi kitekintésként bemutatom egy rotterdami szálloda már jól kidolgozott CRM rendszerét. A kutatás másik célja, hogy feltárjam, a külföldön jól működő rendszert a budapesti szállodák hogyan alkalmazzák. A dolgozatban igyekszem a kutatási eredményekre a megfelelő módon reflektálni, illetve javaslatokat megfogalmazni a hatékonyabb CRM alkalmazás érdekében.
Dolgozatomban felvetem a CRM szoftverekre való beruházás szükségességének kérdését is, illetve vizsgálom a szállodák PMS rendszerének alkalmasságát ezek helyettesítésére. Zárásképpen néhány iránymutatást fogalmazok meg a szállodák CRM alkalmazásával kapcsolatban, illetve kiemelésre kerül egy-két olyan kritikus pont, amit egy ilyen program bevezetésénél nem szabad figyelmen kívül hagyni.



